tttarun/llama2_hindi huggingface dataset:
छायावादी कविता के बिंब-सौंदर्य पर प्रकाश डालिये।
उत्तर :
आचार्य रामचंद्र शुक्ल ने कविता में बिंब के महत्व को रेखांकित करते हुए लिखा था कि ‘कविता में अर्थग्रहण नहीं, बिंब ग्रहण होता है। इस कसौटी पर खरे उतरनेवाले काव्यान्दोलनों में छायावाद सर्वोपरि है। जीवन के विविध क्षेत्रों और उसमें भी प्रकृति के अप्रतिम बिंबों की सर्जना करने में छायावादी कविता अद्वितीय है।
छायावादी कविता में प्रकृति के विराट बिंबों से लेकर सूक्ष्म बिंबों तक का तथा एकल बिंबों से लेकर संश्लिष्ट बिंबों तक का निर्माण कवियों ने जिस कुशलता के साथ किया है वह छायावादी कविता को शिल्पगत उत्कर्ष प्रदान करने में महत्वपूर्ण भूमिका निभाती है।
निराला की कविता ‘राम की शक्ति-पूजा’ का निम्नांकित संश्लिष्ट एवं विराट प्रकृति-बिंब अपनी भव्यता के कारण कालजयी ही हो गया है-
है अमानिशा, उगलता गगन धन अंधकार खो रहा दिशा का ज्ञान, स्तब्ध है पवन चार
अप्रतिहत गरज रहा पीछे अम्बुधि विशाल भूघर ज्यों ध्यान-मग्न, केवल जलती मशाल, 
इसी प्रकार प्रसाद की कामायनी का आरंभ ही ऐसे ही बिम्ब-चित्रण से हुआ है- 
हिमगिरि के उत्तुंग शिखर पर बैठ शिला की शीतल छाँह
एक पुरुष भींगे नयनों से देख रहा था प्रलय-प्रवाह
‘कामायनी’ में एकल ही नहीं, संश्लिष्ट बिंब भी पर्याप्त मात्रा में प्रयुक्त हुए हैं। उदाहरण के लिए-
दिग्दाहों से घूम उठे, या जलघर उठे क्षितिज-तट के,
सघन गगन में भीम प्रकंपन, झंझा के चलते झटके
अज्ञेय के यात्रा-साहित्य का परिचय देते हुए उसके वैशिष्ट्य पर प्रकाश डालिये।
उत्तर :
हिन्दी साहित्य में अज्ञेय की महत्वपूर्ण पहचान का कारण उनकी कविताओं, कथा-साहित्य, संस्मरणों एवं चिन्तन-ग्रंथों के साथ-साथ उनका यात्रा-साहित्य भी है। ‘अरे यायावर रहेगा याद’ तथा ‘एक बूँद सहसा उछली’ उनके महत्वपूर्ण यात्रा-वृत्तांत हैं और ये संपूर्ण हिन्दी यात्रा-साहित्य में अद्वितीय स्थान रखते हैं।
‘अरे यायावर रहेगा याद’ में भारतीय क्षेत्रों की यात्रा का वर्णन है। असम, पंजाब, कश्मीर, हिमाचल प्रदेश आदि के विभिन्न भागों के यात्रा-वर्णन इसमें संकलित हैं। ‘एक बूँद सहसा उछली’ में अज्ञेय ने अपनी यूरोपीय यात्रा को सृजनात्मक रूप प्रदान किया है। इसमें भौगोलिक स्वरूप के साथ-साथ यूरोप के वर्तमान परिवेश को समझने और उसके कारण जानने के प्रयत्न में उसकी ऐतिहासिक पृष्ठभूमि का संकेत है। विभिन्न देशों या नगरों के नागरिक चरित्र का विश्लेषण है। उनके रहन-सहन, शिष्टाचार, सभ्यता, आपसी संबंध, स्वभाव आदि का उल्लेख है। संपूर्ण यूरोप की चेतना को समझने की चेष्टा है। यूरोप के विभिन्न देशों की विशिष्टताओं की पृथक-पृथक पहचान है।
कुल मिलाकर अज्ञेय अपने यात्रा-साहित्य में यात्रा-स्थलों की ही भरपूर जानकारी नहीं देते, उनसे जुड़े मानव के इतिहास और सांस्कृतिक चरित्र पर भी उनकी आँख बराबर रहती है। उनमें कवि-कथाकार और संस्कृति-चिंतक का संश्लिष्ट व्यक्तित्व बोलता दिखाई देता है। अनुभव की प्रामाणिकता तथा अनुभूति की गहराई उनके यात्रा-साहित्य को विशिष्टता प्रदान करती है। वे उनमें बाह्य यात्राओं के साथ अंतर्यात्राएँ भी करते दिखाई देते हैं। इन मात्रा-वृतांतों का शिल्प भी रचनात्मकता की दृष्टि से अत्यंत उत्कृष्ट है।
मौर्य साम्राज्य की तकनीकी प्रगति, धार्मिक सहिष्णुता और भौगोलिक एकता उसकी कला में परिलक्षित होती है। मौर्यकालीन गुफाओं, स्तूपों एवं स्तंभों के माध्यम से उपर्युक्त कथन की विवेचना कीजिये। (150 शब्द)
उत्तर :
प्रश्न विच्छेद
• मौर्यकालीन कला यथा-गुफाओं, स्तूपों एवं स्तंभों के माध्यम से उसकी तकनीकी प्रगति, धार्मिक सहिष्णुता और भौगोलिक एकता को स्पष्ट करना है।
हल करने का दृष्टिकोण
• संक्षेप में मौर्यकालीन स्थापत्य कला को स्पष्ट करते हुए उत्तर प्रारंभ करें।
• गुफाओं, स्तूपों एवं स्तंभों के माध्यम से मौर्यकालीन तकनीकी प्रगति, धार्मिक सहिष्णुता और भौगोलिक एकता को स्पष्ट करें।
• प्रभावी निष्कर्ष लिखें।
भारतीय स्थापत्य कला के क्षेत्र में मौर्यकालीन स्थापत्य कला का महत्त्वपूर्ण स्थान है। इस काल में ही सर्वप्रथम स्थापत्य कला के सुसंगठित क्रिया-कलाप के दर्शन होते हैं। इस काल में ही कला के क्षेत्र में सर्वप्रथम पाषाण का प्रयोग कर इसे चिरस्थायी स्वरूप प्रदान किया गया। अशोक के काल तक आते-आते मौर्यकालीन स्थापत्य अपने चरमोत्कर्ष पर था। इसके समय में स्तंभ, स्तूप, वेदिका तथा गुफाओं का अधिक संख्या में निर्माण किया गया जो भौगोलिक एकता को सूचित करने के साथ-साथ तकनीकी प्रगति तथा धार्मिक सहिष्णुता के भी परिचायक हैं।
मौर्यकालीन स्थापत्य अपने तकनीकी स्वरूप में काफी उत्कृष्ट था। स्वतंत्र रूप से विकसित अशोक का स्तंभ एकाष्मक पत्थर से तराशकर बनाए गए हैं जिन्हें बिना किसी आधार के भूमि पर टिकाया गया था। सपाट प्रकार के अशोक के स्तंभ नीचे से ऊपर की ओर पतले होते गए हैं। इस स्तंभ की सबसे बड़ी विशेषता यह थी की इस पर पशुआें की आकृति को प्रधानता दी गई है तथा यह उत्तर, दक्षिण, पूर्व और पश्चिम भारत सभी जगह से मिले हैं जो मौर्य साम्राज्य की भौगोलिक एकता को दर्शाता है। चैत्य का निर्माण पर्वत गुफाओं को खोदकर किया जाता था। स्तूप में एक मेधि के ऊपर उल्टे कटोरे की आकृति के एक गुहा का निर्माण किया जाता था जिसे ‘अंड’ कहा जाता था। स्तूप के सबसे ऊपर चोटी पर धर्मिका का निर्माण किया जाता था। अत: मौर्यकालीन तकनीकी कौशल बेहतर स्थिति में था।
अशोक के सारनाथ स्तंभ में उत्कीर्ण सिंह शीर्ष सर्वोत्कृष्ट है जो चक्रवर्ती सम्राट अशोक की शक्ति के प्रतीक के रूप में स्थापित है तथा इससे धर्म के प्रचार की सूचना प्राप्त होती है। विभिन्न स्थानों से प्राप्त अशोक के शिलालेख उसके भौगोलिक प्रसार को संदर्भित करते हैं। सारनाथ स्तंभ में सिंहों के मस्तक पर महाधर्मचक्र स्थापित किया गया जिसमें मूलत: 32 तीलियाँ हैं जो शक्ति के ऊपर धर्म के विजय को संदर्भित करता है। इसमें बुद्ध तथा अशोक दोनों का व्यक्तित्व दृष्टिगोचर होता है। अशोक का स्तंभ उसके ‘धम्म’ के स्वरूप को स्पष्ट करता है।
स्तूप का निर्माण बुद्ध की समाधियों के रूप में किया गया था जो बौद्ध धर्म में अपार आस्था को प्रकट करता है। इस काल में पर्वत गुफाओं को काटकर आजीवकों के लिये निवास स्थान बनाने की कला का भी विकास हुआ था जिसमें ‘सुदामा की गुफा’ तथा ‘कर्ण चौपड़’ नामक गुफा महत्त्वपूर्ण है। यह कार्य धार्मिक सहिष्णुता को दर्शाता है।
इस प्रकार उपरोक्त विश्लेषण के आधार पर कहा जा सकता है कि मौर्यकालीन स्थापत्य के अंतर्गत शामिल गुफाएँ, स्तूप एवं स्तंभ इस काल की तकनीकी प्रगति, धार्मिक सहिष्णुता और भौगोलिक एकता को संदर्भित करते हैं।
अवस्थिति विश्लेषण की अवधारणा की आलोचना के आधारों को स्पष्ट कीजिये। (200 शब्द)
उत्तर :
प्रश्न विच्छेद
• अवस्थिति विश्लेषण की अवधारणा की आलोचना के आधारों को बताएँ।
हल करने का दृष्टिकोण
• अवस्थिति विश्लेषण की अवधारणा का संक्षिप्त परिचय देें।
• अवधारणा की आलोचना के आधारों को स्पष्ट करें।
अवस्थिति विश्लेषण स्थानिक विज्ञान से जुड़ी विधि है, जो प्रत्यक्षवाद के दार्शनिक विचार पर आधारित है। स्थानिक व्यवस्था के प्रारूपों के सिद्धांतों की चर्चा के कारण यह मात्रात्मक क्रांति का ही अंग है। यह अवधारणा आर्थिक भूगोल में सर्वाधिक व्यवहार्य है। इस अवधारणा के अनुसार मानव न्यूनतम लागत वाले स्थान के समीप संबंधित क्रियाओं की पूर्ति करता है। परंतु हमें यह ध्यान रखना चाहिये कि भिन्न-भिन्न समाज अपने व्यवहार के अनुकूल स्थान का निर्धारण करते हैं। इसी के आधार पर इसकी आलोचना के आधारों को समझा जा सकता है।
आलोचना के आधार-
इसका प्रत्यक्षवाद पर आधारित होना इसकी आलोचना के कारणों में से एक है। मानव और वातावरण से संबंधित नीति, प्रासंगिक, नियामक और आदर्श प्रश्नों का इसमें अभाव है।
व्यावहारिक रूप में इस अवधारणा की वास्तविकता संदिग्ध है।
पूंजीवाद से इसका संबंध इसकी आलोचना का एक कारण है। पूंजीवाद ने सामाजिक सहजता एवं सहयोग की भावना को नष्ट कर दिया है।
इस अवधारणा से मनुष्य मशीनवत् कार्य करने वाला तथा मात्रात्मक समीकरणों में फँसा निर्जीव प्राणी बन गया है।
इसमें उत्पादन पर किसी प्रकार के नियंत्रण के अभाव में औद्योगीकरण सीमोल्लंघन की स्थिति में पहुँच जाता है।
वास्तव में विश्व की जटिलताओं के प्रति उदासीनता इसकी आलोचना का एक अन्य आधार है।
भूमंडलीकरण के दौर में समाजों में आर्थिक अंतर्निर्भरता वातावरणीय निर्भरता को औचित्यहीन बनाती है।
अपनी तमाम कमियों के बावजूद इस अवधारणा की सबसे बड़ी उपलब्धि यह है कि इसने अर्थशास्त्र एवं भूगोल के बीच की खाई को पाटा है।
भीष्म साहनी के उपन्यासों में निहित सामाजिक चेतना पर प्रकाश डालिये।
उत्तर :
हिन्दी उपन्यासकारों में प्रेमचंद के बाद गहरी सामाजिक चेतना से युक्त उपन्यासकारों में भीष्म साहनी का नाम अत्यंत महत्त्वपूर्ण है। उनके उपन्यासों में निहित सामाजिकता का सबसे महत्त्वपूर्ण पक्ष एक गैर-सांप्रदायिक सामाजिक दृष्टिकोण की खोज है। अपने उपन्यास ‘झरोखे’, ‘तमस’ और ‘नीलू नीलिमा नीलोफर’ में वे एक गंभीर रचनात्मक विमर्श के साथ ऐसा करते दिखाई देते हैं। ‘तमस’ में भारतीय परिप्रेक्ष्य में सांप्रदायिकता से जुड़े विभिन्न पहलुओं; सत्ता एवं राजनीति द्वारा धर्म का अपने स्वार्थ के लिये इस्तेमाल, सभी धर्मों में निहित सांप्रदायिक मानसिकता का समान चरित्र, धर्मांधता और कट्टरता का पीढ़ी-दर-पीढ़ी संक्रमण, सांप्रदायिकता का सर्वाधिक शिकार निम्न वर्ग के लोगों का होना आदि, का उद्घाटन हुआ है।
भीष्म साहनी ने अपने उपन्यासों में भारतीय समाज में स्त्री की पराधीनता जैसी समस्या को भी चित्रित किया है। ‘कड़ियाँ’ उपन्यास में प्रमिला के माध्यम से उन्होंने नारी की विडंबनापूर्ण स्थिति के साथ उसके भीतर से प्रकट होती एक संघर्षशील नई नारी की भी पहचान की है। भीष्म साहनी के उपन्यासों में निम्न मध्यवर्गीय जीवन के संघर्षों एवं त्रासदियों का भी चित्रण हुआ है।
कुल मिलाकर भीष्म साहनी अपने उपन्यासों में यह लक्ष्य लेकर चले हैं कि इतिहास, संस्कृति एवं मूल्यों के यथास्थितिवादी भ्रमों से मुक्त तभी हुआ जा सकता है जब मुनष्य को सामाजिक विकास के यथार्थवादी दृष्टिकोण से परिचित कराए जाए।
क्षेत्रीय विभेदीकरण की संकल्पना को स्पष्ट कीजिये तथा यह बताइए कि इसकी आलोचना के आधार कितने प्रासंगिक हैं?
उत्तर :
प्रश्न विच्छेद
• क्षेत्रीय विभेदीकरण की संकल्पना तथा आलोचना के आधारों की प्रासंगिकता।
हल करने का दृष्टिकोण
• क्षेत्रीय विभेदीकरण की संकल्पना को स्पष्ट करें।
• आलोचना के आधारों की चर्चा करें।
• निष्कर्ष में आलोचना के आधारों की प्रासंगिकता स्पष्ट करें।
एक क्षेत्र में व्याप्त विशिष्टता का दूसरे क्षेत्र से भिन्न होना क्षेत्रीय विभेदीकरण कहलाता है। भूगोल में क्षेत्रीय विभेदीकरण की नींव हिकेटियस ने रखी थी तथा स्ट्रैबो ने इसे प्रदेश विज्ञान के रूप में प्रस्तुत किया। इसके अंतर्गत पृथ्वी के विभिन्न क्षेत्रों का अध्ययन उनकी भौगोलिक पृष्ठभूमि में किया जाता है। चूँकि प्रत्येक क्षेत्र का अपना भौगोलिक महत्त्व होता है, अत: वह अन्य क्षेत्र से भिन्न होता है। 1950 तथा 1960 के दशक में मात्रात्मक क्रांति के कारण यह अप्रासंगिक हो गया परंतु 1980 के दशक में यह पुन: मानव भूगोल का केंद्र बिंदु बन गया।
आलोचना के आधार-
इस संकल्पना में क्षेत्रों में व्याप्त भिन्नताओं पर मुख्य ज़ोर दिया गया तथा सादृश्यता की अवहेलना की गई, जबकि कई बार ऐसा देखा गया है कि दो भिन्न क्षेत्रों में भिन्नता से ज़्यादा सादृश्यता के तत्त्व विद्यमान रहते हैं। अत: यह भूगोल का एकपक्षीय वर्णन है।
हैटनर और सॉवर द्वारा इस संकल्पना के संदर्भ में प्रयोग किये गए शब्द, अर्थ में भिन्नता दर्शाते हैं। हैटनर द्वारा प्रस्तुत क्षेत्रीय विभेदन का वास्तविक अर्थ क्षेत्रों में अंतर नहीं बल्कि क्षेत्रों की विविधता है, जबकि सॉवर स्पष्ट रूप से अंतर की बात करता है।
आलोचना का एक अन्य बिंदु यह है कि भूगोल केवल क्षेत्रीय भिन्नता ही नहीं बल्कि क्षेत्रीय संबंधों का भी अध्ययन है। दो क्षेत्रों में संरचना, उच्चावच, जलवायु, मृदा आदि में भिन्नता के साथ-साथ कुछ समानताएँ भी पाई जा सकती हैं।
किन्हीं दो क्षेत्रों के मध्य स्पष्ट सीमा रेखा का निर्धारण कठिन कार्य है क्योंकि सामाजिक समुदायों में आर्थिक, सांस्कृतिक व नैतिक बदलाव तीव्रता से घटित होते हैं।
इसका अध्ययन कोई प्रभावी व स्थायी निष्कर्ष प्रस्तुत नहीं करता तथा कोई भी प्रदेश पूर्णरूप से अलग और स्वावलंबी नहीं होता।
यद्यपि इसकी आलोचना करते हुए इसे अव्यावहारिक बताया गया है परंतु इसके आधार पर विषय की परिभाषा अत्यंत तर्कपूर्ण, वैज्ञानिक और यथार्थपरक की जा सकती है। साथ ही, इसने प्रादेशिक भूगोल के अध्ययन को एक नवीन आयाम प्रदान किया।
मार्क्सवादी प्रभाव के आलोक में निराला की प्रगति-चेतना पर विचार कीजिये।
उत्तर :
निराला के काव्य-विकास को सामान्यत: तीन चरणों में विभक्त किया जाता है। प्रथम चरण 1920 से 1936, द्वितीय चरण 1936 से 1950 तथा तृतीय चरण 1950 से 1961 ई. तक। इनमें द्वितीय चरण की कविताओं में निराला में प्रगतिशील चेतना दिखाई देती है। इस चरण की कविताओं की सर्वप्रमुख विशेषता यथार्थवाद है।
‘कुकुरमुत्ता’ (प्रथम संस्करण), ‘अजिमा’, ‘नये पत्ते’ कविताओं में जो व्यंग्य दिखाई देता है उनके भीतर निराला के सामाजिक यथार्थ का गहरा बोध छिपा हुआ है। ‘कुकुरमुत्ता’ में तो व्यंग्य की दोहरी धार है, उसमें एक ओर पूंजीपति वर्ग पर व्यंग्य है तो दूसरी ओर संकीर्ण प्रगतिशील दृष्टि पर। निराला की प्रगतिशील चेतना ‘नये पत्ते’ की ‘कुत्ता भौंकने लगा’, ‘झींगुर डरकर बोला’, ‘उछाल मारता चला गया’, ‘महगू महँगा रहा’ जैसी कविताओं में अपने चरम रूप में अभिव्यक्त हुई है।
(नोट: विस्तार के लिये ‘काव्य-परिचय’ में ‘अणिमा’, ‘कुकुरमुत्ता’, ‘बेला’ तथा ‘नये पत्ते’ का विश्लेषण देखें।)
निराला की उपर्युक्त प्रगतिशील चेतना को कई आलोचकों ने सीधे-सीधे मार्क्सवादी प्रभाव से जोड़कर देखा है। लेकिन ध्यातव्य है उनकी 1936 से पहले की कई कविताओं में भी प्रगतिशील दृष्टि मौजूद है। ‘विधवा’, ‘भिक्षुक’, ‘तोड़ती पत्थर’ आदि ऐसी ही कविताएँ हैं। अत: यह तो स्वीकार किया जा सकता है कि बाद में उन पर मार्क्सवादी चिंतन का कुछ प्रभाव पड़ा होगा, लेकिन उनकी प्रगतिशील चेतना से युक्त काव्य को मार्क्सवाद का परिणाम मानना उचित नहीं है।
प्लेट विवर्तनिकी के माध्यम से द्वीप चापों पर पर्वतों के निर्माण की प्रक्रिया का सोदाहरण विवेचन कीजिये।
उत्तर :
प्रश्न विच्छेद
प्लेट विवर्तनिकी तथा द्वीप चापों पर पर्वत निर्माण के मध्य संबंध।
हल करने का दृष्टिकोण
संक्षिप्त भूमिका लिखें।
द्वीप चापों पर पर्वत निर्माण की प्रक्रिया को प्लेट विवर्तनिकी के माध्यम से स्पष्ट करें।
प्लेट विवर्तनिकी पर्वत निर्माण संबंधी आधुनिक मत है, जो प्लेटों के अभिसरण की तीन स्थितियों के आधार पर पर्वतों के निर्माण की व्याख्या करता है। इसके अंतर्गत महासागरीय-महाद्वीपीय, महाद्वीपीय-महाद्वीपीय तथा महासागरीय- महासागरीय प्लेटों का अभिसरण शामिल है।
जब अभिसारी प्लेट सीमा के दोनों तरफ महासागरीय पटल की अवस्थिति होती है तो एक सागरीय पटल दूसरे के नीचे क्षेपित हो जाता है। परिणामस्वरूप इससे उत्पन्न संपीडन द्वारा द्वीप चापों पर पर्वतों का निर्माण होता है। द्वीप चाप मुख्यत: प्रशांत महासागर के पश्चिमी किनारे तथा हिंद महासागर के उत्तरी-पूर्वी किनारे पर विशेष रूप से पाए जाते हैं। महाद्वीपों तथा इस चापाकार द्वीपसमूहों के बीच छिछले समुद्र मिलते हैं जिन्हें पृष्ठ चाप बेसिन कहते हैं। जापान सागर, पृष्ठ चाप बेसिन का एक अच्छा उदाहरण है।
प्रत्येक चाप के महासागरीय किनारे की तरफ एक गहरा ट्रेंच पाया जाता है। इन ट्रेंचों का निर्माण प्लेटों के क्षेपण का परिणाम है। जब ये प्लेटें गहराई में प्रवेश करती हैं, तो अत्यधिक ताप के कारण पिघलने लगती हैं और पिघला हुआ मैग्मा ज्वालामुखीय चट्टानों के रूप में ऊपर उठने लगता है। ज्वालामुखी उद्भेदन की क्रिया ट्रेंच से महाद्वीप की ओर लगभग 200 किलोमीटर की क्षैतिज दूरी पर होती है। इससे उत्पन्न ताप एवं दाब के कारण चट्टानों का और अधिक रूपांतरण होता है। इसके परिणामस्वरूप विशाल पर्वतों का निर्माण होता है। इस तरह के उदाहरण जापान द्वीप चाप में मिलते हैं। यहाँ मुख्यत: हौन्शु द्वीप में 3000 से 4000 मीटर ऊँचे पर्वत हैं।
क्या भक्तिकाव्य को लोकजागरण का काव्य कहना उचित है? सुचिंतित विचार प्रस्तुत कीजिये।
उत्तर :
आलोचक रामविलास शर्मा ने आचार्य रामचंद्र शुक्ल के मतों का संदर्भ देते हुए भक्तिकाव्य को लोकजागरण का काव्य कहा है। संभवत: ब्रह्म के प्रति प्रबल आस्था ने भक्त कवियों को इतना निर्भय बना दिया कि उनका काव्य सामंती अँधेरे को चुनौती देता हुआ लोकजागरण का प्रयास करता है।
भक्तिकाव्य में लोकजागरण का प्रयास भाषा व भाव दोनों स्तरों पर दिखता है। भक्तिकाव्य ने काव्यभाषा के रूप में संस्कृत को अपदस्थ कर लोक भाषाओं को काव्यभाषा का दर्जा दिलाया। यह लोकजागरण की दृष्टि से आवश्यक भी था क्योंकि लोक की भाषा ही लोकजागरण की भाषा हो सकती है। लोकभाषा के पक्ष में कबीर व तुलसी एक साथ खड़े नज़र आते हैं-
‘‘संस्किरत है कूपजल, भाखा बहता नीर।’’-कबीर
‘‘का भाषा का संस्कृत, प्रेम चाहिये साँच।
काज जु आवै कामरी, का लै करिअ कुमाच।।’’- तुलसी
भक्तिकाव्य में भाषा के साथ-साथ कथानक भी लोक से ही लिया गया है। यहाँ तक कि मुस्लिम सूफी कवियों ने भी अपने काव्य के आधार के रूप में पद्मावती व हीरामन तोते जैसी लोक कथाएँ ही लीं ताकि उनका संदेश लोक तक सीधे पहुँच सके।
सामंती समाज में जहाँ नारी उपभोग की वस्तु मानी जाती है वहाँ नारियों को प्रेम की स्वतंत्रता देना अपने आप में एक लोकजागरण का कार्य है और सूर की गोपियों को यह स्वतंत्रता हासिल है। नारियों के विषय में प्रगतिशील न माने जाने वाले कवि तुलसी भी ‘‘कत विधि सृजी नारि जग मांही, पराधीन सपनेहु सुख नाहीं’’ कहते दिखाई देते हैं।
भक्ति काव्य ने जाति व्यवस्था के विरुद्ध सशक्त संघर्ष किया है। कबीर ने तो जाति व्यवस्था के विरुद्ध मोर्चा ही खोल दिया। उन्होंने भक्ति के स्तर पर बेहद स्पष्ट कर दिया कि ‘हरि को भजे सो हरि का होई, जाति पांति पूछई नहिं कोई’। तुलसी कई जगह विप्र चरणों की वंदना करने के बाद भी अंतत: प्रभु के गोत्र को ही भक्त का गोत्र बताते हैं- ‘साह ही को गोत गोत होत है गुलाम को’।
लोकजागरण में बाधक बनने वाले शास्त्रवाद के खिलाफ संत काव्यधारा विशेष रूप से मुखर है। संत कवियों को ‘कागद लेखी’ नहीं ‘आंखन देखी’ पर यकीन है। सूर के यहाँ भी अनपढ़ गोपियाँ शास्त्रज्ञ उद्धव को पराजित कर देती हैं जो शास्त्रवाद पर जाग्रत लोक की विजय को प्रदर्शित करता है।
भक्त कवि तत्कालीन राजनीतिक व्यवस्था से भी अनजान नहीं हैं और इस व्यवस्था के विरुद्ध लोक के साथ खड़े दिखाई देते हैं। तुलसी का कलियुग-वर्णन आर्थिक, सामाजिक-राजनीतिक प्रत्येक स्तर पर अपने समय की विसंगतियों की पहचान करता है जो लोकजागरण का एक विशिष्ट पहलू है। वह न केवल इस लोक में शासकों के दुराचरण की आलोचना करते हैं बल्कि प्रजा को दुखी रखने वाले राजाओं के लिये परलोक में नर्क के रूप में दंड की व्यवस्था भी करते हैं और ‘रामराज्य’ के रूप में एक आदर्श भी स्थापित करते हैं। भक्तिकाव्य में भक्ति के साथ लोकजागरण की सरिता प्रवाहमान है इसमें कोई संदेह नहीं।
कला के क्षेत्र में पल्लवों की उपलब्धियों का मूल्यांकन कीजिये।
उत्तर :
प्रश्न विच्छेद
• कथन कला के क्षेत्र में पल्लवों की उपलब्धियों के मूल्यांकन से संबंधित है।
हल करने का दृष्टिकोण
• पल्लव राजवंश के बारे में संक्षिप्त उल्लेख के साथ परिचय लिखिये।
• कला के क्षेत्र में पल्लवों की उपलब्धियों का मूल्यांकन प्रस्तुत कीजिये।
• उचित निष्कर्ष लिखिये।
पल्लवों ने प्रारंभिक पल्लव शासकों (250 ई.) से लेकर नौवीं शताब्दी के अपने पतन के अंतिम समय तक शासन किया। पल्लवों ने वास्तुकला के साथ-साथ संगीत, नृत्य एवं चित्रकला के क्षेत्र में भी प्रगति की, इस प्रकार पल्लव वास्तुकला का इतिहास में काफी महत्त्व है।
कला के क्षेत्र में पल्लवों की उपलब्धियों का मूल्यांकन निम्नलिखित रूपों में वर्णित है-
पल्लव कलाकारों ने धीरे-धीरे वास्तुकला को काष्ठकला एवं कंदराकला के प्रभाव से मुक्त करना प्रारंभ किया। पल्लवों ने चट्टान मेें मंदिरों की खुदाई कर कला की शुरुआत की। प्रमुख पल्लव नरेशों के नाम पर वास्तुकला की चार शैलियाँ-महेन्द्रवर्मन, मामल्ल, राजसिंह एवं नन्दिवर्मन हैं। महेन्द्रवर्मन ने चट्टानों को काटकर बनाए जाने वाले मंदिरों की शुरुआत की।
वास्तव में मंदिर स्थापत्य की द्रविण शैली की शुरुआत पल्लव शासन के साथ ही हुई। यह गुफा मंदिरों से शुरू होकर अखंड रथ के रूप में क्रमिक विकास था जिसकी परिणति संरचनात्मक मंदिरों के रूप में हुई।
पल्लव शासक नरसिंहवर्मन द्वारा महाबलिपुरम या मामल्लपुम बनवाया गया, इस प्रकार रथ के रूप में सात मंदिर प्रसिद्ध हैं। ये पल्लव शासकों द्वारा आराध्य देवताओं की प्रतिमाएँ स्थापित करने के लिये बनवाए गए प्रस्तर मंदिरों में सबसे प्रसिद्ध हैं।
मामल्लपुम अपने तट मंदिर के लिये प्रसिद्ध है जो किसी चट्टान को काटकर नहीं बल्कि स्वतंत्र संरचना के रूप में खड़ा किया गया है। कांची का कैलाशनाथ मंदिर पल्लव राजवंश के महानतम स्थापत्य की उत्कृष्ट कृति है एवं इसका अच्छा उदहारण है। यह विश्व में प्रस्तर कला की महान एवं अद्वितीय कृति है।
पल्लवों ने मूर्तियों के विकास में भी योगदान दिया था। मंदिरों में पाई गई मूर्तियों के अलावा, मामल्लपुरम में स्थित ‘ओपन आर्ट गैलरी’ इस काल के मूर्तिकला सौन्दर्य का एक महत्त्वपूर्ण स्मारक है। एक पत्थर में गंगा के अवतरण या अर्जुन की तपस्या को भित्तिचित्र कहा जाता है।
पल्लवों के संरक्षण में ललित कला के अंतर्गत संगीत, नृत्य और चित्रकला भी विकसित हुई थी। अलवार एवं नयनार अपने भजन विभिन्न संगीत के सुरों में रचते थे। इस अवधि के दौरान नृत्य और नाटकों का भी विकास हुआ। इस काल की मूर्तियाँ कई नृत्य मुद्राएँ दर्शाती हैं।
पल्लव काल मंदिर निर्माण का एक महान युग था। पल्लवों ने बौद्ध चैत्य विहारों से विरासत में प्राप्त कला का विकास किया और नवीन शैली को जन्म दिया जिसका पूर्ण विकसित रूप पांड्य काल में देखने को मिला। पल्लव कला की विशेषताएँ भारत से बाहर दक्षिण-पूर्व एशिया तक भी पहुँचीं।
भौगोलिक अवधारणा के विकास पर डार्विनवाद के प्रभाव को स्पष्ट कीजिये।
उत्तर :
प्रश्न विच्छेद
भौगोलिक अवधारणा के विकास में डार्विनवाद का प्रभाव।
हल करने का दृष्टिकोण
डार्विनवाद का संक्षिप्त परिचय दें।
भौगोलिक अवधारणा के विकास पर इसके प्रभाव को स्पष्ट करें।
भूगोल में डार्विन द्वारा विकसित ‘विकासवादी सिद्धांत’ को डार्विनवाद कहा जाता है। इस सिद्धांत ने भू-विज्ञान, पर्यावरणीय एवं जीव विज्ञान में आमूलचूल परिवर्तन किया। डार्विन प्राकृतिक चयन में विश्वास करता था और उसने जीवों द्वारा पर्यावरण के प्रति अनुकूलन की प्रक्रिया को स्पष्ट किया। डार्विनवाद के प्रभाव को मानव भूगोल व भौतिक भूगोल की अवधारणाओं के विकास में देखा जा सकता है।
डार्विन ने भौतिक भूगोल के विचारों में परिवर्तन करते हुए प्राकृतिक विज्ञान की विवेचना कार्य-कारण के आधार पर की। इसी का प्रभाव था कि भूगर्भ वैज्ञानिकाें एवं जीवाश्म वैज्ञानिकों ने काल मापक के विकास पर ध्यान केंद्रित किया तथा जीवाश्मों का विश्लेषण किया। भौतिक भूगोल में भू-आकार शोध का विषय बन गया तथा भू-आकारिकी विज्ञान भौतिक भूगोल की महत्त्चपूर्ण शाखा बन गई। डेविस ने डार्विन की संकल्पना का उपयोग अपने भौगोलिक चक्र की अवधारणा में किया। डार्विनवाद से प्रभावित होकर जर्मन भू-आकारिकी वैज्ञानिकों ने भूगोल को ‘भू-दृश्य विज्ञान’ के रूप में परिभाषित किया जिसमें भूगोल को क्षेत्र विशेष के भू-आकारों पर आधारित माना जाता है।
डार्विनवाद ने मानव भूगोल के आधारभूत नियम को प्रभावित किया तथा जर्मन एवं अमेरिकी वैज्ञानिक मानव-वातावरण संबंधों को डार्विन के विकासवादी सिद्धांत के परिप्रेक्ष्य में देखने लगे। रेटजेल, सेम्पल व हटिंग्टन के विचारों पर डार्विन के प्रभाव को देखा जा सकता है। राजनीतिक भूगोल पर डार्विन के प्रभाव का ही परिणाम था कि राष्ट्र को जीव तुल्य समझते हुए उसके सीमा विस्तार की तुलना जीव द्वारा शरीर के विस्तार से की गई।
समकालीन हिंदी उपन्यास में ‘स्त्री-विमर्श’ की उपस्थिति की पहचान कीजिये।
उत्तर :
हिंदी उपन्यास पर स्त्री-विमर्श का गहरा प्रभाव पड़ा है और धीरे-धीरे यह प्रभाव बढ़ता जा रहा है। कृष्णा सोबती, मन्नू भंडारी, उषा प्रियंवदा आदि ने स्त्री-जीवन का प्रामाणिक अंकन प्रारंभ किया था जो बाद के उपन्यासों में और घनीभूत हुआ है। मृदुला गर्ग के उपन्यासों ‘कठगुलाब’, ‘चितकोबरा’ एवं ‘मिलजुल मन’ में स्त्री-मुक्ति चेतना का रचनात्मक अंकन हुआ है। उन्होंने ‘कठगुलाब’ में नारी-मुक्ति विषयक अपने प्रौढ़ चिंतन का परिचय देते हुए नारी शोषण के सभी रूपों और नारी के सामर्थ्य का समुचित चित्रण किया है।
प्रभा खेतान का उपन्यास ‘छिन्नमस्ता’ नारी जीवन की उन छुपी सच्चाइयों का उद्घाटन करता है जो अपनी समस्त विद्रूपता, विकृति और कुत्सा के बावजूद भारतीय समाज का क्रूर यथार्थ है। इस उपन्यास की केंद्रीय पात्रा ‘प्रिया’ मारवाड़ी समाज की घुटन भरी संस्कृति से लेकर कॉर्पोरेट कल्चर तक शोषण का शिकार होती है। परिवार, प्रेम-संबंध, वैवाहिक जीवन आदि प्रत्येक स्तर पर स्त्री किस प्रकार पुरुष शोषण का शिकार होती है, इसका अनावरण लेखिका ने स्तब्धकारी ढंग से किया है।
मैत्रेयी पुष्पा ने अपने उपन्यासों ‘इदन्नम’, ‘अल्मा कबूतरी’, ‘चाक’ आदि में स्त्री-मुक्ति के प्रश्न को उठाया है। इनमें ‘चाक’ ग्रामीण पृष्ठभूमि में अत्यन्त सशक्त रूप में स्त्री अस्मिता के स्तर को अभिव्यक्ति प्रदान करता है। ‘चाक’ की ‘रेशम’ विवाह संस्था के बाहर भी ‘गर्भधारण’ का अधिकार चाहती है और ‘सारंग’ पति, पुत्र, सास-ससुर से भरे-पूरे परिवार में होते हुए भी प्रेम करने का अधिकार चाहती है।
चित्रा मुद्गल का ‘आंवा’, मंजुल भगत का ‘अनारो’, नासिरा शर्मा का ‘शाल्मली’, गीतांजलिश्री का ‘तिरोहित’ आदि उपन्यासों में अपने-अपने ढंग से स्त्री-मुक्ति चेतना की सशक्त अभिव्यक्ति दिखाई देती है।
समग्रत: हम कह सकते हैं कि ‘स्त्री-मुक्ति चेतना’ हिंदी उपन्यास का एक महत्त्वपूर्ण पहलू है जो पुरुष वर्चस्ववाद को तोड़ने का रचनात्मक प्रयत्न कर रही है।